LidanRubinov/Halacha-QA huggingface dataset:
שאלה: קייטרינג ישראלי ללא כשרות בחו"ל: למשך שהיה בחו"ל של כשבוע יש אפשרות להשתמש בשרותיה של חברה ישראלית המביאה לטענתה מזון כשר מהארץ לחו"ל. הטבח האחראי על המזון, לטענתו (לא נפגשנו מעולם) הוא ישראלי חובש כיפה וירא שמיים, בוגר ישיבה תיכונית אך איננו רב, איננו משגיח כשרות ואיננו מורה הלכה. הוא נוסע למלון בחו"ל ומתמקם שם לשלושה חודשים. התפריט שלו כולל ארוחת בוקר שמורכבת מנסטלה מקומי וחלב פרה מקומי (חלב נוכרי), ארוחת הצהריים מדג סלמון מקומי וארוחת ערב מורכבת מבשר ועוף גלאט כושר שהוא מייבא מהארץ. הבישול נעשה בכלים משלו שהוא מביא מהארץ. הלחם נאפה מקומית בהשגחה מלאה שלו מרגע הדלקת התנור ועד לכיבוי. השימוש נעשה בשמן זית שלטענתו הוא יודע שהוא ישראלי למרות שאין ציון כזה על התווית. הוא מדגיש עם זאת שאין תעודת כשרות על האוכל שהוא מכין והמזון מבושל במקום. רציתי לשאול, האם מותר להשתמש בשרותי המזון בהשגחתו מבחינת כשרות בעת השהיה בחו"ל, למרות שאין בידו תעודת כשרות? אילו דקדוקים להיזהר בהם? אם התשובה תלויה בעוד נתונים שלא ציינתי, אבקש לפרטם בכדי שאוכל לשאול ולברר בעניין ולהציג נתונים מדויקים. השאלה נשאלה בהמשך לשאלה "כשרות מטבח על פי הטבחית"
תשובה: אין לסמוך על טבח ללא השגחה של רבנות מוסמכת.
שאלה: שווה פרוטה לגבי מעשר שני: רציתי לשאול כמה היום זה שווה פרוטה? 1-כדי שנדע כמה פעמים אפשר לעשר מעשר שני על מטבע של 10 ש"ח? 2-כדי שנדע שנרצה לחלל מטבע זו על סוכר, האם כף סוכר זה שווה פרוטה?
תשובה: וברכת ד' נכון להבוקר (יום ב, כז מרחשוון תשע"ג) הפרוטה שווה כ-12 אגו'. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הדלקת נרות שבת על ידי הבעל והאישה: לבני ספרד. משפחה שעושה שבת בר-מצוה ואוכלים באולם שמחות וישנים בביתם. האם אפשרי שבעל השמחה ידליק נרות שבת במקום אכילתם ואשתו תדליק אחריו בזמן הרגיל בביתם כרגיל והנרות ידלקו עד שיחזרו לביתם? הרי הרב-פעלים מתיר באותו בית לבעל להדליק בחדר צדדי ולאחריו אשתו תדליק בסלון. אמנם בבא"א לא כתב כך, ואפשר לדון אם חזר בו או לא. אך כאן שזה שני בתים בודאי לכאורה להדליק ע"י 2 בני-אדם ולא באותו זמן.
תשובה: אפשר שבעל השמחה ידליק כיון שבאולם יש אנשים רבים שלא מבני ביתו, וזה יותר פשוט מלברך בבית בחדרים נפרדים.
שאלה: ערך ההשתדלות על פי הרב קוק: הרב וייצן, האם הרב יכול לשלוח לי מקורות על איפה הרב קוק כתב על ערך העבודה וההשתדלות, ובמיוחד בארץ ישראל? השאלה נשאלה בהמשך לשאלה "לזכות בכסף לפני ראש השנה"
תשובה: מצורפת רשימת מקורות. אשמח שתשלח לי מאמר שתכתוב על פי מקורות אלו. עין איה ברכות א' פרק א', קמ"ג. שם אות קא. ברכות ב' פרק ט' אות נה. שם אות ז. שבת א' פרק ב' אות רד. שם אות קצו. שם אות ב'. משפט כהן תשו' קמד. פנקס יג פסקאות - לז,סה, צא. מדבר שור דרוש א' ודרוש ט"ו.
שאלה: מזלג בשרי בחציל פרווה: טיגנתי חציל במחבת פרווה ובטעות עירבבתי את החציל עם מזלג בשרי שעליו היו חתיכות בשר. היה בחציל 60 כנגד הבשר. האם התבשיל פרווה ומותר לאוכלו עם חלב? והאם המחבת צריכה הכשרה?
תשובה: ב"ה שלו-ם וברכה, בטל ב60- קיים כאשר הדבר הבטל לא ניכר בתערובת, כגון: טיפת חלב במרק בשרי, אבל כאשר הבשר ניכר הוא לא בטל ולכן כאשר הבשר עצמו נגע במחבת- המחבת נהפך לבשרי וגם התבשיל לא פרווה כאשר הבשר ניכר. הרב חגי בר גיורא
שאלה: כשרות ירקות עלים: לפני כשנה הרבנות פירסמה רשימה של ירקות עלים ודרגת כשרותם. האם אמורה לצאת רשימה חדשה? כמו כן, מה לגבי הריסוס בירקות אלו, שהרב עמאר הורה שלא לאוכלם?
תשובה: ב"ה שלו-ם וברכה, כאשר נוכל נפרסם. יש להשתמש בירקות עלים שגודלו בגידול המפוקח מחרקים ומריסוס. חלק מהחברות מפוקחות גם הנושא הדברה ע"י חברות כגון: דרך המעבדה. הרב חגי בר גיורא
שאלה: כלים שנטרפו במיקרוגל: האם צלחות שהשתמשו בהם במיקרוגל "סתמי" (שפעמים מחממים בו בשרי ופעמים חלבי בלא כיסוי) ולא כיסו אותם, האם הם נטרפו? אם כן, כיצד ניתן להכשירן?
תשובה: אם לא נטפה זיעה מגג המכשיר על הצלחת היא לא נטרפה. גם אם נטפה זיעה, אם לא בשלו במכשיר ב-24 שעות האחרונות הצלחת לא נטרפה.
שאלה: שימוש במטבע בית האוצר: לאבי יש מנוי ב"בית האוצר". האם אני יכול לחלל מעשר שני על המטבע שמיחדים עבורו או שעלי לעשות מנוי בעצמי?
תשובה: וברכת ד' אם אתה גר בבית הוריך ואביך מרשה לך, מבחינת המכון אין כל בעיה. אם אתה גר בבית בפני עצמך ראוי שיהיה לך מטבע ולאביך מטבע. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: להזיז מדף שנשבר בשבת: מדף ספרים מעל המיטה שלי נשבר בשבת והברגים והספרים התפזרו על המזרן ועל הרצפה. האם מותר, בשבת, להסיר את המדף ואת הספרים ואת הברגים מהמיטה שלי כדי לישון בה או יש פה דין מוקצה?
תשובה: לגבי חפצי המוקצה, היות והוא צריך את המקום ואלו כלים מותר להזיז.
שאלה: באר קדומה שנתגלתה: פרסמו השבוע בחדשות שנתגלתה באר עתיקה לפני כ 8,000 אלפים שנה באיזור עמק יזרעאל ובתוכה נמצאו עצמות של אשה כבת 19 ואיש בוגר. כיצד הדבר מסתדר עם האמונה בגיל העולם? אבקש תשובה מספקת המתיישבת על הלב.
תשובה: ניתן לומר שהתנאים הטבעיים של העולם לפני המבול היו שונים מאלו שבימנו והם גרמו לטבעים שונים ממה שאנו מכירים היום. השינויים האלו אינם יכולים והיות גלויים על ידי המדע. הנעלם רב מהגלוי.
שאלה: שימוש חוזר בבולים: אני סוכן דואר, והופניתי ע"י לקוח אל תשובתו של הרב בנידון. ותמהני, לענ"ד אין המקרה דומה למציאת בול או מעטפה מבויילת הרחוב, שדינם ללא ספק כאבידה שנתייאשו בעליה. "בול" הוא אישור ת עבור שירות משלוח הדואר, והשירות אכן סופק. אפשר לומר שהבול עשה את שלו. לפיכך שימוש מודע בבול זה הוא בבחינת ספק גזל של חברת הדואר. גדולי ישראל שנהגו לקרוע בול כששלחו מכתב ע"י שליח, עשו זאת כחסידות כיון שלא השתמשו כלל בשירותי הדואר. השאלה נשאלה בהמשך לשאלה "שימוש חוזר בבולים"
תשובה: כמו שאדם מוצא 100 ש"ח ברחוב. מישהו עבד על כסף זה ואין דרך להשיב לו, זיכו לו מהשמיים שכסף זה ייפול לידיו. כך נאמר לגבי השירות של הדואר, מישהו שילם על שירות זה ואין למי להשיב, ולכן זכה מן השמיים גם בשירות הדואר.
שאלה: לצאת ידי חובת קריאת שמע בקורבנות: האם אדם שקרא את שלושת פרשיות קריאת שמע בתפילה "לעולם יהא אדם" צריך לחזור ולקרא את שלושת פרשיות קריאת שמע בברכות קריאת שמע? השאלה מתעוררת בעיקר אם הוא חושש שיפסיד להגיע לתפילת העמידה עם הציבור במידה ויקרא את ג הפרשיות.
תשובה: חייב לומר קריאת שמע וברכותיה. ונכון שצריך להתפלל עמידה במניין, אך את הדילוגים נדרש לעשות בתחילת התפילה. לומר ברכות השחר, ברוך שאמר, אשרי, ומישתבח יתפלל כסדר.
שאלה: הפקעת מחיר של עבודת אינסטלטור: הזמנתי שרברב (אינסטלאטור) לפתיחת סתימה. הוא ביצע את העבודה ולא נתן לי הצעת מחיר לפני העבודה. בסיום העבודה ביקש סכום של פי 3 ויותר מן המקובל לשלם על עבודה כזו. א. האם עלי לשלם את המחיר שביקש? ב. האם אני יכולה לשלם לו את המחיר המקובל לשלם? למעשה, כשביקש הייתי המומה אך שילמתי בצ ק דחוי משום שהעבודה כבר נעשתה. לאחר מיכן בררתי מחירים וגיליתי שהסכום שביקש היה מופקע. האם מותר לי לבטל את הצ ק? האם מותר לי לפרסם את שמו ברבים (אינטרנט וכו ) כדי שיזהרו ממנו אחרים? השאלה נשאלה בהמשך לשאלה "אונאה במחיר מקרר"
תשובה: צריך לבדוק האם אכן הת שהוא דרש גבוה פי שלוש מהמקובל, כיוון שבמקצוע זה יש פערים גדולים בין בעלי מקצוע שונים, כמו כן צריך להשוות את הטיפול המדויק שעשה למחיר שאחרים היו לוקחים. אכן אם הוא נקב בסכום שאינו מקובל אצל שום אינסטלטור אחר: 1.אינך צריכה לשלם לו את הסכום שהוא ביקש. 2.את יכולה לשלם לו את המחיר המקובל, ואם יש פערים במחיר שרגילים לדרוש, את יכולה לשלם כמחיר הנמוך שרגילים לקחת, אלא אם כן היה לך סיבה לחשוב מראש שאינו מהאינסטלטורים הזולים. 3.מותר לך לבטל את הצ'ק, 4.אסור לפרסם את שמו ברבים ולפגוע בכך בפרנסתו, רק בגלל שנהג כן פעם אחת. צריך לנהוג במידתיות. אפשר לייעץ ברבים, לקבוע עם בעלי מלאכה מחיר מראש. הרחבת העניין: א.מי שהזמין מומחה לתיקון ולא סיכם עמו מראש סכום עבור התיקון, צריך לשלם לו כפי שמקובל, ובתחומים בהם יש פערים בין המחירים שבעלי המלאכה השונים לוקחים, יד בעל הבית על העליונה, ויכול לשלם לו כשכר הנמוך שמקובל, אלא אם כן ידוע שהוא לוקח כת פועלים יקרים. (קצוה"ח סימן שלא, ס"ק ג) ב.יש דיני אונאה, ביחס לבעל מלאכה שעובד ב'קבלנות' ולא לפי שעות עבודה, (שו"ע סימן רכז, סעיף לו), אומנם בעבודות שנעשות ביחס לקרקע, או המחובר לה, שדינו כקרקע, אין דיני אונאה, (שו"ע שם, סעיף לד) אך נחלקו הראשונים האם במקום שהמחיר מופקע ביותר מפי שנים משווי העלות הרגילה יש אונאה גם בקרקע, (שו"ע שם סעיף כט, וברמ"א) ג.יש להשוות תיקון אינסטלציה, לאונאה בבניית בית, וכבר השווה זאת בשו"ת עמודי אור סימן קז (ומוזכר בפ"ת שן ס"ק כו) לספקו של רבא במסכת ב"מ נו, ולפי זה יועיל תפיסה בדבר. ממילא מותר לעצור את הצ'ק. הרב מרדכי גרוס.
שאלה: סידורי חתונה בימי ספרת העומר: האם יש איסור לבצע סידורים (קניית בגדים, בחירת אולם, חיפוש דירה, טעימות וכו ) בימי ספירת העומר?
תשובה: על קניית בגדים יש דיון ומותר. שאר הדברים מותרים (ללא דיון).
שאלה: שירה בחזרת ש"ץ וחזרה על מילים: בבית הכנסת בו אני מתפלל אין ש"ץ קבוע וכמעט בכל תפילה עולה מישהו אחר. סיגנון התפילה בבה"כ בדרך כלל ספרדי מרוקאי. לאחרונה החלה "לצמוח" תופעה חדשה של שירה בזמן חזרת הש"ץ. תוך כדי השירה ציבור המתפללים מצטרף בקול רם ונאמרים קטעי תפילה שלמים. עקב היותה שירה, מילים רבות בגוף התפילה וגם משפטים שלמים, חוזרים על עצמם פעמיים ושלוש. האם מותר הדבר? שהרי תפילת עמידה רבת רמזים וסודות וחשוב מאוד לקרוא אותה באופן רציף וללא חזרה על מילים ומשפטים. בנוסף תפילת החזרה מיועדת לש"ץ ולא לציבור המתפללים. האם כך הוא הדבר? מה הנכון, ומה נדרש לעשות?
תשובה: אם הפסוקים ששרים אינם כוללים שם ד' והם מושרים ברצינות ולא בקלות ראש, אין בזה פסול. ואדרבא, זה עוזר לרכז את הציבור יחד עם הש"ץ.
שאלה: למי לתת סנדקאות: אני בחודש התשיעי להריוני ברוך השם נזכה לבן זכר. רציתי לדעת מי עדיף שיהיה הסנדק, חמי שכבר היה 3 פעמים או אבי שזה נכד ראשון שלו!? כמובן, שאני מעדיפה את אבי (גם בגלל המידות שלו) ובעלי מעדיף את אביו.
תשובה: אם אביך שומר תורה ומצוות ראוי להעדיף אותו, כי במצות הסנדקאות עדיף לתת למי שלא זכה מקודם.
שאלה: יום הולדת בגן לילד של אמא אבלה: אני בשנת אבל על אבי, ולכן לא אחגוג ימי הולדת משפחתיים לילדיי הקטנים. אך אם הילד בן ה3 כבר מבין ושואל מתי יום הולדת בשבילי? האם מותר לי לעשות לו יום הולדת בגן? רק כדי לא לצער אותו? ו השאלה נשאלה בהמשך לשאלה "שמיעת שירי קודש לאבל על אב מערוץ יהדות "
תשובה: הילד לא צריך לנהוג מנהגי אבלות ואת צריכה להיות עבורו, ולכן מותר לך.
שאלה: נטילת ידיים בבוקר ושירותים: רציתי לשאול האם אפשר לעשות דבר כזה כשאני קם בבוקר: א.ליטול ידיים עם נטלה 3 בכל יד. ב.ללכת לשירותים. ג.לשטוף את הידיים רגיל ללא נטלה 3 פעמים בכל יד. ואחר כך לברך על נטילת ידים. אפשר לעשות את זה?
תשובה: בא' נטילה לסירוגין. אתה נוהג כהוגן.
שאלה: קבלת שבת ומוקצה: לכם,אשמח לשאול כמה שאלות 1. האם מותר לקבל שבת לאחר השקיעה בדיעבד? 2. לאדם שגר בתל אביב ממתי הוא צריך להדליק נרות שבת? ועד מתי אפשר להדליק נרות שבת (הזמן המקסימלי)? והאם אחרי שהוא הדליק אסור לו לעשות מלאכה והוא מחוייב לקבל שבת? 3.מה עלי לעשות אם שכחתי על ספר על חפץ מוקצה מחמת חסרון כיס והנני חפץ להשתמש בספר?
תשובה: 1. אי אפשר, צריך לקבל בזמן 'התוספת שבת' לפני השקיעה אך בשקיעה השבת נכנסה כבר. 2. 20 דקות לפני השקיעה עד כמה דקות לפני השקיעה. גברים מקבלים שבת בתפילה גם אם הם מדליקים נרות בביתם, ולכן מותר להם לעשות מלאכה. נשים מקבלות בהדלקה ואסור להם לעשות מלאכה אלא אם כן עשוי תנאי. השבת ראויה לקבלה בזמן - המקדימים זוכים לברכת טוב. 3.מותר לקחת את הספר ואינו נעשה בסיס לדבר האסור. נאמנה,
שאלה: למכור אוכל לא כשר לכלב: האם מותר לי לסייע לחברה המשווקת מוכרת אוכל לא כשר לכלבים (לדעתי רוב רובו של האכול לכלבים בארץ אינו כשר)? איך אוכל לדעת שהקונה שרכש אותו ישטוף ידיים אחרי שהאכיל את הכלב, אם נגע באוכל בידיו. מראש השאלה נשאלה בהמשך לשאלה "אוכל לא כשר לחיות מחמד"
תשובה: מותר להאכיל כלב במאכלות אסורות, אא"כ מדובר באיסורי הנאה כמו בשר שבושל עם חלב וכד' וזאת יש לבדוק על הרכיבים. בשאר הדברים האסורים אין לחשוש. היגיינה בסיסית היא שהמאכיל כלב ישטוף ידיו לפני שיאכל, ולכן אתה לא צריך לחשוש.
שאלה: לנהוג אבילות על אח משך שנה: מה מקור המנהג למי שנפטר אח אחות (ל"ע!) להחמיר לנהוג אבילות שנה תמימה במקום שלושים יום? האם הוא חומרה שיש בו מקור או סתם החמרה בלי יסוד? (הכוונה היא- לא ללכת לחתונות במשך כל השנה וכו )
תשובה: זאת היא חומרה שאינה מוצדקת. אם האדם מרגיש קושי בהליכה למקום שמחה אפשר שלא ילך אבל אין להפוך את זה לחוק. ואם יוכל להתגבר ראוי להתגבר, די לקיים מה שאנו חייבים, הרי אנחנו מאמינים באמונה שלימה בתחיית המתים ובוודאי שהנפטר יקום לתחיה ואיננו שמח במה שקרוביו מצטערים יתר על המידה. במקום זה אפשר לעשות מצוות לזכותו ותהיה לו שמחה וטובה במקום מנוחתו.
שאלה: מזוזה שהביאה העובדת זרה: בחורה נכה שלחה את העובדת הזרה לבית הרב להביא מזוזה חדשה. האם זה ר שהיא הביאה את המזוזה, שכמובן היתה בתוך בית מזוזה, בידה והמזוזה לא היתה בשקית?
תשובה: אין כל בעיה.
שאלה: להניח תפילין כל היום: ברצוני לשאול את הרב, באיזה תנאים אפשר, אם אפשר בכלל, להניח תפילין כל היום?
תשובה: אם אדם יודע להקפיד לא להפיח בהם ולא להיכנס לשירותים, אפשר. צריך להיות אדם שיודע להקפיד בענייני קדושה. זו דרגה בצדקות וחסידות. לגבי יוהרה. אם באותו מקום (כגון: ישיבה) יש עשרה שנוהגים כך, אין בזה מן היוהרה כי יש ציבור שנוהג כך. וכן אם הוא בבית לבדו. אך אם אלו בודדים באותו מקום, יש בזה מן היוהרה.
שאלה: מקורות לעדיפות תפילה לפני הנץ: אם הרב יוכל להפנות למקורות התשובה לשאלה. ויישר כוח השאלה נשאלה בהמשך לשאלה "תפילה לפני הנץ או תפילה לאחר עיסוקים אחרים"
תשובה: עיקר תפילת עמידה הוא לאחר הנץ. ק"ש יותר מהודרת לפני הנץ. למעשה אין אפשרות לקיים מנין קבוע אלא בשעה קבועה, ולכן רבים מתפללים לכתחילה לפני הנץ.
שאלה: טבעת נישואין ירושה מהסבתא של הכלה: האם חלה חובה לקנות טבעת חדשה או שניתן לקדש עם טבעת שעברה בירושה במשפחת הכלה? שמעתי שהגבר חייב לקנות את הטבעת מכספו, האם הוא יכול "לקנות" את הטבעת מסבתא שלי? רינת השאלה נשאלה בהמשך לשאלה "דיני טבעת נישואין"
תשובה: טבעת הקידושין צריכה להיות שייכת לבעל. הבעל יכול לקנות אותה בכל אחד מדרכי הקניין המועילים. אין מניעה שהחתן יקנה את הטבעת מסבתה של הכלה אך צריך להדגיש שמדובר בקנין גמור ולאחריו הטבעת תהיה שלו לגמרי גם אם בסופו של דבר לא יקדש בה את הכלה. אחר הקנין, הטבעת שייכת לו ואם ירצה יוכל לקדש את הכלה בטבעת זו. הרב מיכאל יומטוביאן
שאלה: הברכה על חציל חי: לכבוד הרב. הגמרא בברכות כותבת, שדבר שלא נאכל כמות שהוא חי מברכים עליו שהכל וכשהוא מבושל מברכים את ברכתו האמתית, כמו תפו"א חציל וכ"ו. יצא לי לראות לא פעם אנשים שאוכלים חציל חי, חלקם שפים, האם זה אומר משהו לגבי הברכה? לפי מה נקבע איך מברכים? ע"פ נוהג העולם? ע"פ תקופה מסויימת? מראש.
תשובה: הברכה נקבעת על פי רוב בני אדם, ולכן על חציל חי מברך שהכול ובטלה דעתם (רה,א מ"ב ס"ק ג').
שאלה: האם הנחה בת שכירות הוא ריבית: אני שוכר בית בירושלים סך 2400 ש"ח לחודש. הצעתי למשכיר לשלם את כל הסכום המלא עד סוף שנה בבת אחת עבור הנחה של כמה אחוזים. השאלה היא האם יש בשכירות איסור ריבית?
תשובה: הנחה אינה רבית.
שאלה: קבלת שבת מוקדמת: מאוד עזרת לי. במידה ואני רוצה להדליק נרות ולקבל שבת לבד 30 דקות לפני השקיעה עדיין אני יכול או שחייב 20? השאלה נשאלה בהמשך לשאלה "קבלת שבת ומוקצה"
תשובה: המקדים לקבל את השבת יבורך, אפשר לקבל שבת מזמן פלג המנחה.
שאלה: גניזה של פסוקים ודברי כפירה: האם פסוקים השם אלוקים שנכתבו בכתב יד (לא מרובע) צריכים גניזה? והאם פסוקים שנכתבו במהלך לימודי חול כדי להוכיח כביכול דברי כפירה צריכים גניזה? האם לשים את זה בגניזה יחד עם כל השקרים? ויום טוב
תשובה: 1. כן. 2. לא.
שאלה: קריאת שמע ועניית אמן: מה אני עושה אם בקריאת שמע אני אומר עם הציבור והש"ץ מסיים לפני ואומר ה אלוקכם אמת, אני צריך לחזור על זה? ואם אני אומר לבד ושכחתי לאמר לפני קריאת שמע לפי האשכנזים אל מלך נאמן, אז מותר לי להגיד ה אלוהיכם אמת אחרי קריאת שמע כנוסח הספרדים? ובנוגע לקריאת שמע של לילה, אני רגיל כבר הרבה זמן להגיד אותה בנוסח ספרדי ואני צריך לאמר בנוסח אשכנזי, אני צריך להחליף או שאני יכול להמשיך באותו נוסח? ובנוגע לבקשות באמצע תפילת י"ח מה אני עושה אם אני מבקש לפני היהיו לרצון השני זה מונע ממני לענות אמן וקדושה אז מותר לי לבקש בקשות או שאני חייב לענות ולבקש במקום אחר?
תשובה: א-ב. יחיד לא חוזר ואומר ה' אלוקיכם אמת. ולכן, אם הש"ץ מסיים ה' אלוקיכם אמת ואתה עדיין בקריאת שמע עליך לשתוק ולהקשיב לחזן ואח"כ להמשיך. וכן השוכח לומר א-ל מלך נאמן לא יחזור על ה' אלוקיכם אמת אלא יכוון בט"ו ווין של ויציב ונכון וקיים וכו', שהם כנגד שמותיו של הקב"ה. ובערבית יכוון במילה 'אמת' של אמת ואמונה כנגד א-ל מלך נאמן.  שו"ע ומ"ב סא ג אמנם למנהג המקובלים אין לנהוג כן אלא יש לחזור שוב על ה' אלוקיכם אמת, ובין הספרדים יש שנוהגים כן וכ"פ בא"ח וארא א וכה"ח סא טז  ג. לכתחילה עדיף שאדם יתפלל בנוסח אחד. אם התרגלת לומר קריאת שמע על המיטה בנוסח אחר ויקשה עליך לשנות זאת - הינך יכול להמשיך במנהגך. ד. לאחר יהיו לרצון הראשון יש לענות לאמן יהא שמיה רבא ולאמן לאחר דאמירן בעלמא ופסוקים קדוש וברוך בקדושה  ולאשכנזים גם אמן לאחר האל הקדוש ושומע תפילה. אתה יכול להחליט האם לוותר על הבקשות לומר יהיו לרצון השני ולענות על כל הקדיש והקדושה עם הציבור או להמשיך בבקשות ולענות כנ"ל.  עי' שו"ע ומ"ב קכב
שאלה: מעשר כספים לטובת גן ילדים: אנו גרים בעיירת פיתוח מאד לא מפותחת. בתנו בגן ילדים (גיל 3-4) בעיירה. הגן מאד מוזנח בכל התחומים, הסיוע מהמועצה לא מספיק. נאסף מההורים ע"י הועד סכום כסף לשיפור המצב. האם ניתן להוסיף כסף (מעבר לת של כל משפחה) ממעשר כספים?
תשובה: אם הגן מחנך לתורה ומצוות - כן.
שאלה: קיפול עלוני שבת: האם מותר לפתוח ולקפל בשבת את העלונים של פרשת השבוע? השאלה נשאלה בהמשך לשאלה "קיפול ניירות בשבת"
תשובה: מותר לקפלם לשם נוחיות נשיאתם. ואדרבה ראוי לקרוא בהם בבית ולא בביהכנ"ס, שהפך לצערנו לבושתנו ולחרפתנו למועדון קריאה.
שאלה: אורחים מחללי שבת וסיוע להם: ברצוני לתאר מקרה שקרה לנו בשבת האחרונה ורציתי לשאול האם נהגתי כשורה. מטיילות בשביל ישראל,שאינן שומרות מצוות, התקשרו במהלך השבוע וביקשו לסעוד אצלנו בליל שבת, הסכמנו אך ציינו שלהתקלח הן לא יוכלו אצלנו כי זה יהיה לחוץ לנו גם לדאוג למשפחתנו למקלחות וגם להן בזמן המועט לפני כניסת השבת.כמו כן הן ביקשו גם שאחפש להן מקום לינה, וציינו שבבוקר שבת הן ממשיכות בטיול. מצאתי להן דירה של חברים שנסעו לשבת,והן אמרו שהן כנראה יגיעו בסביבות 16:00-17:00 ליישובנו,הסברתי להן היכן המפתח לדירה בה ילונו.הן הגיעו עם כל התיקים הכבדים אליי, כי לא מצאו את המפתח, והיה זה אחרי כניסת השבת. הסברתי להן שוב היכן המפתח,ועל אף שהן היו ממש נראות עייפות, בכוונה לא הצעתי להן להתקלח אצלנו, שכן זהו חילול שבת,אך הצעתי להן מגבות והן הלכו להתקלח בדירתן. הן סעדו עמנו ובבוקר שבת, כתבו לנו מכתב והשאירו בדירה, והמשיכו במסלול. האם נהגתי כשורה בהשאלת המגבות? האם כל הסיטואציה הזו בעייתית?? מה היה עליי לעשות? גם הרגשתי רע עם זה שהן חיללו שבת בדירה של חברינו, שלו היו יודעים שידליקו שם אורות ויכתבו שם ודאי לא היו רוצים, אולם אני לא ידעתי שהן יגיעו לשם אחרי כניסת השבת. עם כל רצוני לסייע להן חוששני שפגעתי בכבוד השבת. מה דעת הרב בעניין? וכן- בסעודה נתינת אוכל למי שלא בירך או לא נטל ידיו. יוצא לנו לפעמים לארח אנשים שאינם שומרי מצוות.
תשובה: בדיעבד, לאחר שהגיעו היה עליכם להתייחס אליהן בכבוד ולהזמינן להצטרף לסעודת השבת כדי שתחווינה חווית שבת אמיתית ולא מסעות וטיולים. באשר לרחצה, יכולתם לומר להם שבשעת הדחק מותרת בשבת רק רחצה במים פושרים מדוד שמש (כל זה הוא כמובן הוראת שעה בלבד). ההנחה היא שכאורחות הן תכבדנה את בקשתכם. כל זאת בדיעבד. אולם לכתחילה היה עליכם להימנע מכל האירוח הבעייתי, שיש בו גם לפני עיוור לא תתן מכשול בכך שגרמתם להן לחלל שבת, אלא להציע להן להתארח לכל השבת.
שאלה: לפני עוור לא תתן מכשול - העתקה בעבודה: בבית הספר היה לנו עבודה בהלכה שהיה צריך להגיש. חברי ביקשו ממני (באו אלי, ולא אני אליהם) לשכפל את הדפים שהיו מלאות בתשובות (להעתיק) ורציתי להיות חבר טוב אז נתתי להם. בהמשך לברייתא העוסקת באיסור להגיש יין לנזיר (עבודה זרה ו, ב), מעלה הגמרא הבחנה חשובה בתחולת דין לפ"ע. כאשר מדובר במקרה שהנזיר יכול להשיג את היין בעצמו או לחילופין שיש לו בביתו יין, לא חל דין לפ"ע. האיסור חל רק כאשר אין לו או שאיננו יכול להשיג את היין בעצמו - תרי עברי דנהרי. לדעת רוב הראשונים, תנאי זה הוא תנאי מחייב שבלעדיו לא חל דין לפ"ע. באופן דומה המקרה שלי, לחברים בכיתה היתה אפשרות לקחת מילדים אחרים שעשו את העבודה. האם עברתי על בפני עיוור לא תתן מכשול?
תשובה: יש לחלק בין היכולת של הנזיר להשיג את היין בעצמו, כדברי הגמרא, לבין המקרה שלך, שיש אפשרות להעתיק את התשובות מכמה תלמידים. הדבר דומה לנזיר ששני אנשים מגישים לו יין, שמסברא כל אחד עובר באיסור תורה ולא שייך לומר שמכיון שכלפי כל מושיט יש אחר שגם יכול להושיט שלא יהיה כאן לפני עיור, ופשוט. אשריך שאתה מתחזק בקיום המצוות גם כשהאווירה מסביב לא כל כך נוחה ונעימה. עלה והצלח ויהי ה' עימך.
שאלה: פירות שזרקו דרך חלון - הבהרה: מדובר שהשכן קטף פירות שם בשקית וזרק לבית דרך החלון? השאלה נשאלה בהמשך לשאלה "פירות שזרקו דרך חלון"
תשובה: וברכת ד' אילן שגדל בחצר וקטפו ממנו כמות כבר נתחייב במעשרות, ואין כאן חסרון של כניסה דרך שער החצר. על כן הזריקה אח"כ לא פוטרת, ויש להפריש ד' עוז לעמו יתן בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: חוק "רעש סביר" מבחינת ההלכה: שכן רוצה לעשות אירוע גדול בביתו עם מוזיקה ועוד. הוא שאל את המשטרה והיא ענתה לו שיש 3 תאריכים שמותר להרעיש עד הבוקר, פורים, יום-העצמאות ויום-ירושלים. ולכן הוא רוצה לקבוע את האירוע לליל יום ירושלים, כי בדיני שכנים הולכים לפי מנהג-המקום. האם חוק כזה שאין לו הרבה הגיון להרעיש עד הבוקר! תופס הלכתית? כי הרי מנהג גרוע אין לו תוקף?
תשובה: מכיוון שהציבור קיבל על עצמו את נבחרי הציבור והם החליטו, זה מעיד על כך שזה מקובל על הציבור.
שאלה: לנהוג פעם אחת אחרת מהנדר שנדר: הבן איש חי (צו אות ט) כותב, שאדם שנהג דבר כמה פעמים ופעם אחת רוצה לנהוג אחרת באופן חד פעמי, יכול לעשות זאת מבלי התרת-נדרים. אך בפרשת נצבים (יז) כותב שכן צריך לעשות התרת-נדרים. האם יש סתירה בדברי הבא"ח?
תשובה: אין סתירה, כי בפעם הראשונה כתב שאין צורך להתרה כי שם יש צורך לבטל את המנהג מחמת מצוה, אולם בפעם השניה מדובר שמבטלים מנהג בגלל אונס ואז יש צורך בהתרת נדרים.
שאלה: ברכת הדלקת נרות שבת לספרדי: הבא"ח כותב שצריך להדליק נר שבת ואז לברך. מי שהוא-משפחתו מבגדאד אז צריך לנהוג כך. אך השאלה היא איך להורות בדבר זה למי שלא יוצא בבל? הרי לא נכחד שהקושיא היא עצומה. יש קרוב ל-30 ראשונים שכותבים מפורש לעשות כשו"ע, לברך קודם אפשר לדחוק בהסבר השו"ע,אך למה לדחוק?!. נכון שיש את דעת בה"ג שבהדלקת נרות מקבלים שבת אך נראה שהוא יחיד, וגם אם נגיד שהיו עוד שסברו כמוהו זה רק השערה. חוץ מזה, אין הוכחה ברורה שהוא סובר ש מקבלים שבת ולכן רוצים קודם להדליק ואולי סובר שבהדלקה מקבלים שבת וכ"כ החיי-אדם,ה,יא. חוץ מזה, הרי דעת המ"ב והבא"ח שבמקום הצורך אפשר להתנות תנאי ולהדליק נרות ואח"כ לעשות מלאכה. וא"כ, כאן שלהרבה ראשונים זה ברכה לבטלה אם מברכים קודם, אין לך שעת הדחק גדולה מזו ואפשר לעשות תנאי קבוע. מכל הנ"ל נראה לי להורות לספרדי שלא מעדת בבל שידליק ואז יברך. מה דעת רבנו?
תשובה: עיין בספר עלי הדס פרק ו' שכתב כי המנהג להדליק ואח"כ לברך היה נהוג בטוניס עפ"י עדות הרב מאזוז שליט"א וכן בטריפולי עפ"י עדות הרב רקח, וכ"כ החיד"א, וכ"כ בעל הפלא יועץ שהיה מגדולי רבני הבלקן ור' חיים פאלאג'י מגדולי רבני טורקיה ועוד גדולים. ובמקום מנהג שהונהג עפ"י גדולים לא אומרים ספק ברכות. ועוד שהאישה המברכת- אם דעתה לקבל שבת הרי שקיבלה שבת ושוב לא תוכל להדליק. וכן כתבה הגמ' בעירובין שאין לברך על הכוס בערב יום הכיפורים שהחיינו ש מקבל את יום הכיפורים, ולא כתבה שיעשה תנאי. ובמקום שנהגו שלא לקבל את השבת כאילו עשו תנאי. ואין להביא ראיה ממקום אחד למקום שני. ועל כן מי שבעדתו נהגו כך יכול להמשיך ושמעתי שכך נהגו גם יהודי פרס ויהודי מרוקו ואכמ"ל.
שאלה: הסרת לוחות זיכרון בית כנסת: בית כנסת הסיר לוחות זיכרון של אבי ועוד בני משפחה שנספו בשואה. אגב כל הלוחות שהיו על הקיר הוסרו, לא רק של משפחתי. האם יש עילה לתביעת הגבאים בדין תורה או לחילופין האם פעלו הגבאים נכונה על פי דין או נוהל כלשהו?
תשובה: לשם מה הסירו את הלוחות? אם ע"מ לשפץ את ביהכנ"ס, מותר להם, אם כי ראוי להחזירם או לקבוע להם מקום אחר.
שאלה: לזרוק טיטולים לפח בשבת - הבהרה: חברי ביהמ"ד בקשו לשאול: 1- המ"ב כותב שמותר לפנות גרף שלרעי מחצר שלפני הבתים שיש שם דריסת-רגל אך לא מחצר שאחרי הבתים. למה נועדה חצר שאחרי הבתים ששם אין את ההיתר של גרף של רעי? 2- אם יש מחסן מחוץ לבית, ששם יש פח אשפה גדול, מגירות של מגבות וכלים חד-פעמיים, האם שם יש ההיתר של גרף של רעי? השאלה נשאלה בהמשך לשאלה "לזרוק טיטולים לפח בשבת"
תשובה: נראה שחצר שאחורי הבתים שימשה כעין מחסן. כאמור, היתר גרף של רעי הינו בכל מקום שבו שוהים אנשים בפועל, וממילא אינו שייך במחסן, שבו אנשים אינם שוהים בפועל. בשורות טובות
שאלה: ברכה על פטריות כמהין: ברצוני לשאול, מה מברכים על פטריות כמהין שהכל או אדמה? כי הם גדלים באדמה, כל שאר הפטריות גדלים בכל מקום ולכן מברכים עליהם שהכל, לעומת זאת תפו"א גם גדל בתוך האדמה ומברכים עליו אדמה. השאלה נשאלה בהמשך לשאלה "כשרות פטריות כמהין"
תשובה: וברכת ד' ברכת פטריות היא שהכל. ד' עוז לעמו יתן. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: בת-מצווה ביום העצמאות שממשיכה ללילה: תאריך בת-המצווה של בתנו הוא ח באייר, ובגלל ספירת העומר נחגוג לה בע"ה ביום העצמאות או בל"ג בעומר. 1. האם מותר לחגוג את בת המצווה ביום העצמאות, גם אם השמחה (ריקודים ותזמורת) יימשכו למוצאי יום העצמאות? השנה גם מדובר ביום עצמאות שנדחה ל-ו באייר. 2. אותה שאלה לגבי ל"ג בעומר, כשהשמחה ממשיכה למוצאי ל"ג בעומר? 3. האם לאורחים ספרדים שנוהגים אבלות עד ל"ד בבוקר יש בעיה להיות בבת-מצווה כזו ביום ל"ג?
תשובה: לו היה מדובר בחתונה, שמצוה לשמח חתן וכלה, היה מותר. אך אין שום מצוה לרקוד לכבוד בר בת מצוה, בפרט אם הריקודים כוללים השתוללות פראית של חברי הבן וחברי הבת (אני מדבר מן הנסיון). ניתן להמשיך את הסעודה באווירה תרבותית, בדברי תורה ובשירים סולידיים, גם בלווי מוסיקלי, אך ללא שירי הרקדה.
שאלה: חינוך ילדים לערך האמיתי של כסף: יש לי ילד בן 8 - בתקופה האחרונה אני שמה לב שנושא הכסף מאוד חשוב לו (כנראה שיש לו חוש לעסקים - ומכל דבר הוא חושב איך אפשר להרוויח מזה כסף). השאלה שלי איך אפשר לחנך אותו שכסף זה לא הדבר הכי חשוב בחיים? ושכסף צריך להרוויח ביושר? (זה לא שהוא גונב ח"ו)
תשובה: כמו כל דבר: 1. דוגמא אישית שלכם. 2. נתינת גבולות וכללים כיצד מתעסקים עם כסף. 3. שותפות עימו והתקרבות למה שמעניין אותו וכך לעשות איתו דברים ביחד. המבוגר מלווה את פעילות הילד.
שאלה: האם הקב"ה יכול: האם הקב"ה יכול לברוא קב"ה כמוהו בדיוק? אם לא, אז חלילה אין הוא כל יכול. ואם כן, אז חלילה יתכן שגם הוא נברא.
תשובה: ב"ה קראתי את שאלתך וחשבתי עליה. אהבתי את המחשבה היפה שלך, אך אודה על האמת שלפעמים אנשים מסוגלים לבנות לולאת חשיבה, שבה הם כובלים את עצמם. זהו תרגיל שכלי יפה המגלה על כוחו של השכל. אך ברשותך אינני רוצה להיכנס לאותה הלולאה שיצרת או ששמעת עליה. אנו מאמינים שה' ברא את העולם, והוא גם שנותן לעולם משמעות ויעד. בלא האמונה, כל העולם חסר משמעות. התורה נותנת לנו להבין שהעולם איננו הפקר, אלא הוא עולם שיש בו חסרונות ושאנו נקראים להשלים אותו ולתקן אותו. התורה מלמדת אותנו שיש לנו תפקיד חשוב בעולם. כשאדם מתבונן נכון על המציאות הוא מבין בעצמו שלא יכול להיות שאין מנהיג לעולם, ורק שהוא צריך לעקוף את כל העיכובים ואת כל הקשיים שלו, כדי לחוש את השגחת ה' עליו, ואת היד המכוונת אותו. הרב יצחק גרינבלט.